b'\n_START_ARTICLE_\nSveti Urban (hrib)\n_START_PARAGRAPH_\nSveti Urban je hrib pri Mariboru. Na njem je cerkev svetega Urbana. Le\xc5\xbei v naselju \xc5\xa0ober in v ob\xc4\x8dini Maribor. Njegova nadmorska vi\xc5\xa1ina zna\xc5\xa1a 596 metrov.\n_START_SECTION_\nNaravno geografski polo\xc5\xbeaj\n_START_PARAGRAPH_\nSveti Urban se nahaja na sti\xc4\x8di\xc5\xa1\xc4\x8du dveh geografskih enot severnovzhodne Slovenije \xe2\x80\x93 Slovenskih goric in Kozjaka. Le\xc5\xbei na meji katastrskih ob\xc4\x8din \xc5\xa0ober in Ro\xc5\xa1poh. Urban je dobil ime po cerkvi svetega Urbana._NEWLINE_Bli\xc5\xbenja okolica Urbana ima pester relief. Glavni grebeni se razdelijo v mnoge manj\xc5\xa1e, ki potekajo v vseh smereh neba. Mo\xc4\x8dno razvejane grebene sekajo \xc5\xa1tevilne globoke doline s poto\xc4\x8dki, ki se stekajo v potok Ro\xc5\xa1poh in Kamni\xc5\xa1ki potok. Naklon strmin ve\xc4\x8dinoma presega 50\xc2\xa0%, zato prevladuje gozd, na prisojnih legah pa \xc5\xa1tevilni vinogradi. Mati\xc4\x8dno osnovo, ki razpada, tvorijo razli\xc4\x8dni laporji. Tudi v klimatskem pogledu se odra\xc5\xbea sti\xc4\x8di\xc5\xa1\xc4\x8de razli\xc4\x8dnih geografskih enot, kar daje izjemno ugodne klimatske pogoje na rast vinske trte. Za to podro\xc4\x8dje je zna\xc4\x8dilno vino rumeni mu\xc5\xa1kat.'